open-index/open-wikipedia-markdown huggingface dataset:
Cannock Chase

**Cannock Chase** er et administrativt distrikt i Staffordshire i England. Det dekker deler av skogen Cannock Chase. Administrasjonssenteret er Cannock. I tillegg finnes byene Rugeley og Hednesford.

Distriktet ble opprettet 1. april 1974 ved at bydistriktene Cannock og Rugeley samt Brindley Heath i Lichfield landdistrikt ble slått sammen. Distriktet dekker et areal på 78,88 km² og hadde 97&nbsp;462 innbyggere i 2011.

## Steder i distriktet
Det er flere sogn og byråd i distriktet:

* Brereton, Bridgtown, Brindley Heath
* Cannock Wood
* Heath Hayes, Hednesford
* Norton Canes
* Ravenhill, Rugeley
* Wimblebury

## Referanser


## Eksterne lenker
*
Det grønne trollet

**Det grønne trollet** (på engelsk: **Green Goblin**) er en seriefigur fra Spider-Man-tegneseriene. Han framstilles som en av Spidermanns farligste fiender. Det grønne trollet er egentlig Norman Osborn, direktør i Oscorp Industries som blitt gal og tatt identiteten Det grønne trollet. Det grønne trollet er med i den første filmen om Spiderman.
Friområde

**Friområde** er i Norge et geografisk avgrenset areal som er regulert av kommunen (eller en ideell organisasjon) til friluftsliv i henhold til plan- og bygningsloven. Regulering til friområde brukes gjerne for å sikre allmennheten tilgang til attraktive arealer nær tettbebygde områder. Det gjelder spesielt områder som egner seg for badeliv, sportsfiske, lek og turgåing til fots og på ski. Arealene kan ligge på privat grunn, eller de kan være i offentlig eie, eller i eie av såkalt halvoffentlige organisasjoner, som for eksempel Oslofjordens Friluftsråd. Ikke sjelden er halvoffentlige organisasjoner tillagt offentligrettslig myndighet. 

I mange tilfelle er friområder utstyrt med offentlige toaletter og tilrettelagt adkomst, eksempelvis brygger for småbåter. Friområdet skal således være offentlig og verken i kommuneplanens arealdel eller i reguleringsplan kan friområde være privat. Friområdet markeres med en «o» på plankartet. Grunneier har rådigheten over friområdet, men kan imidlertid ikke gjøre tiltak i området som vil være i strid med arealbruksformålet.

## Referanser


## Eksterne lenker
Ashfield

**Ashfield** er et administrativt distrikt i Nottinghamshire i England. Administrasjonssenteret er Kirkby-in-Ashfield mens den største byen er Sutton-in-Ashfield. 

Distriktet ble opprettet 1. april 1974 ved at bydistriktene Hucknall, Kirkby-in-Ashfield og Sutton-in-Ashfield samt deler av Basford landdistrikt ble slått sammen. Distriktet har et areal på 109,56 km² og hadde 119&nbsp;497 innbyggere i 2011.

## Steder i distriktet
* Annesley, Annesley Woodhouse
* Felley
* Hucknall, Huthwaite
* Jacksdale
* Kirkby-in-Ashfield
* Selston, Stanton Hill, Sutton-in-Ashfield
* Teversal
* Underwood

## Referanser


## Eksterne lenker
*
Mary Bryant

**Mary Bryant** (født 1765, død 1794) var en engelsk straffange som ble deportert til Australia. Hun ble en av de første fangene som lyktes å flykte fra straffekolonien.

Hun var født i Fowey i Cornwall i England, som datter av William Broad og Grace Symons Broad, en fiskerfamilie. Etter at hun reiste hjemmefra for å få jobb i Plymouth ble hun involvert i småtyverier. Hun ble arrestert og dømt for landeveisrøveri etter å ha stjålet et silketørkle, smykker og noen få mynter, og ble dømt til syv års deportasjon til Australia. I mai 1787 ble hun sendt med fangeskipet «Charlotte».

Under reisen fødte hun en datter, som hun kalte Charlotte etter skipet, og gav etternavnet Spence, etter en av medfangene, David Spencer, som muligens var faren. Da hun kom til Australia ble hun gift med William Bryant den 10. februar 1788. Bryant var dømt for smugling, og kom med «Charlotte» sammen med Mary. De fikk sønnen Emanuel den 6. mai 1792.

William Bryant var også fra Cornwall, og hadde jobbet som fisker. I kolonien Sydney Cove fikk han ansvaret for å vedlikeholde fiskebåtene. Da det ble oppdaget at han solgte fisk til medfanger, ble han pisket hundre ganger. Sammen med Mary la han en plan for å flykte, og fikk en nederlandsk kaptein til å gi ham noe seileutstyr og ventet til alle båter som kunne forfølge dem hadde seilt ut. Den 28. mars 1791 stjal William og Mary Bryant, hennes barn og syv andre mann en av guvernørens båter.

Etter en reise på 5 000 kilometer som tok 66 dager nådde båten Kupang på Timor. Denne ekstraordinære reisen gikk inn i sjøfartshistorien, og har ofte blitt sammenlignet med William Blighs reise i åpen båt to år tidligere, etter mytteriet på Bounty. Blighs reise endte også på Timor. Reisen gikk gjennom ikke kartlagte havområder, som Det store barriererevet og Torres-stredet.

Timor var på det tidspunktet under nederlandsk kontroll. Ekteparet Bryant og mannskapet hevdet å være skipbrudne. Senere ble det avslørt at de var rømte britiske straffanger, antagelig etter at William ble full og tilstod alt. De ble sendt tilbake til Storbritannia for å stilles for retten. De reiste med et nederlandsk skip sammen med bl.a. overlevende fra et britisk skip som hadde forsøkte å fange mytteristene på «Bounty». Under reisen døde Mary Bryants mann og barn av feber.

Da Mary Bryant kom tilbake til Storbritannia kunne hun vente å bli hengt. Isteden ble hun fengslet for et år i Newgate Prison. Takket være støtte fra den innflytelsesrike James Boswell fikk hun opinionens sympati, og i mai 1793 ble hun benådet. Boswell gav henne en årlig sum på 10 pund, men fra hennes senere liv er ingenting kjent.

## Referanser
Diego Columbus

**Diego Columbus** (født 1479/1480, død 23. februar 1526) var sønn av Christofer Columbus og visekonge over de Vestindiske øyer.

Diego fikk arbeid som tjener ved det spanske hoffet da hans far satte ut på sin første reise i 1492.  Han brukte størstedelen av sitt voksne liv på å få tilgang til de titler og privilegier som faren hadde blitt lovet &ndash; og deretter fratatt i 1500 &ndash; for sine erobringer.  Han fikk stor hjelp i disse bestrebelsene gjennom sitt ekteskap med María Álvarez de Toledo, niese av hertugen av Alba, som var Kong Ferdinands fetter. 

I 1508 ble Diego utnevnt til guvernør av Vestindia, en tittel som faren tidligere hadde hatt.  Han fortsatte å kjempe for de resterende deler av farens titler og ble utnevnt til visekonge av Vestindia i mai, 1511.  Han fortsatte å kjempe for å få samtlige av farens resterende privilegier og reiste til Spania både i 1515 og i 1523 uten å oppnå støtte. 

Etter hans død ble et kompromiss inngått i 1536. Det førte til at hans sønn, Luis, ble utnevnt til admiral av Vestindia, at han skulle få en årlig betaling på 10&nbsp;000 dukater, få Jamaica som len med tittelen marki, samt en eiendom på 25 kvadratmil  i *Panama* og tittelen Hertug av Veragua. Til gjengjeld måtte han frasi seg alle andre krav og ethvert styre av Vestindia. 

## Referanser
WordPerfect

**WordPerfect** er et tekstbehandlingsprogram, som på høyden, sent i 1980-årene og tidlig i 1990-årene, var det klart mest utbredte tekstbehandlingsprogrammet på PC-er, men ble så forbigått av Microsoft Word. Selv om DOS- og Windows-versjonene er de best kjente, har programmet blitt utviklet for en rekke datamaskiner og operativsystemer, blant annet Mac OS, Linux, Unix, VMS, Data General, System/370, AmigaOS, Atari ST, OS/2 og NeXTSTEP.

## WordPerfect for DOS
WordPerfect ble opprinnelig utviklet av amerikanerne Bruce Bastian og Alan Ashton, som grunnla selskapet Satellite Software International i Orem i Utah. Senere endret selskapet navn til WordPerfect Corporation. Tekstbehandlingsprogrammet ble for alvor populært da man lanserte WordPerfect 4.2 i 1986. 

I 1989 lanserte WordPerfect Corporation programmets mest solgte versjon, WordPerfect 5.1 for DOS. Nytt i denne versjonen var blant annet rullegardinmenyer og støtte for tabeller med regnearklignende funksjoner. 

WordPerfect brukte nesten alle mulige tastekombinasjoner med Ctrl-, Alt- og Skift-tastene.

## WordPerfect for Windows
WordPerfect var sent ute med en Windows-versjon. Sent i 1991 ble WordPerfect 5.1 for Windows lansert, på et tidspunkt da Microsoft Word for Windows versjon 2 var kommet. 

Windows-versjonen av WordPerfect fikk en kjølig mottakelse i markedet, og WordPerfect greide aldri å gjenvinne posisjonen som markedsleder.

WordPerfect ble solgt til Novell i juni 1994, og deretter til Corel i januar 1996.

## Filformat
.WPD (WordPerfect Dokument) filer har proprietær format, som med kodene sine ligner XML meget. Først er et prefiks som inneholder global data og det for OLE, osv. – slikt som innlemmede grafiske bokser, o.l. Resten er selve dokumentformatet. Programmet har et vindu som kan åpnes for å se og redigere teksten og disse kodene direkte ved å dobbeltklikke på disse siste, som gjør det meget lettere å redigere og kontrollere dokumentformatet på detaljert vis, enn Word. Det kan også eksportere Adobe .pdf-filer.

## Referanser


## Eksterne lenker
* 
*
Kriger

En **kriger** er en person som er utdannet i å utføre krigsshandlinger og å delta i krig.
I stammelignende samfunn der krigføringen er begrenset i intensitet, men til gjengjeld ofte kontinuerlig, er det vanlig at krigere danner 
egne klaner eller klasser for seg selv. I føydalisme, danner vasallene en militærklasse eller krigerstand, selv om også folk av annen stand, f. eks. bønder, kunne bli utkalt i en virkelig krig.

Profesjonelle krigere er mennesker som blir betalt for å engasjere seg i militære kampanjer, og av disse finnes det to kategorier: Soldater; når det må kjempes på vegne av deres egen stat, eller leiesoldater; når de tilbyr sine tjenester kommersielt og uavhengig av nasjonalitet.

Klassifiseringen av en person som er involvert i en hvilken som helst form for vold er et spørsmål om perspektiv, og det kan oppstå uenigheter om denne personen er en bølle, en gangster, en terrorist, en opprører, en frigjørings- eller fredskjemper, en leiesoldat eller en soldat.

## Krigerkodeks

I mange samfunn som har en spesialisert krigerklasse finnes det en spesiell kodeks for oppførsel, blant annet for å forhindre at krigerklassen utgjør en trussel mot resten av samfunnet. En slik krigerkodeks vil ofte fremheve egenskaper som lojalitet, mot og rettferdighet, med vinning eller tap av ære som sanksjonsmiddel. bushidō og ridderlighet er to eksempler på slike krigerkodekser.

## Litteratur
**King, Warrior, Magican, Lover: Rediscovering the Archetypes of the Mature Masculine* by Robert Moore and Douglass Gillette (San Francisco: Harper, 1990).
Ambatolampy (distrikt)

**Ambatolampy** er et distrikt i regionen Vakinankaratra på Madagaskar. Distriktet har 270&nbsp;648 innbyggere (2005) fordelt på 1628&nbsp;km².

Distriktets hovedstad heter også Ambatolampy.

## Eksterne lenker
*  Région Vakinankaratra - Ambatolampy
Johan Wissman

**Johan Lukas Wissman** (født 2. november 1982 i Helsingborg) er en svensk friidrettsutøver. Han er sprinter, og konkurrerer på 200 og 400 meter.

Wissmans fremste meritter er sølvmedaljen på 200 meter i innendørs-VM i friidrett 2004, og sølvmedaljen på 200 m i EM i friidrett 2006 i Göteborg.

## Personlige rekorder
* 100 m – 10,44 
* 200 m – 20,30
* 400 m – 44,56

## Referanser


## Eksterne lenker
* 
*
Pánfilo de Narváez

**Pánfilo de Narváez** (født 1470, død 1528) var en spansk conquistador i Karibia, eller Vestindia som navnet var etter Christofer Columbus første reise i 1492.

Narváez ble født i Cuellar i Castilla. Han kom til Santo Domingo i 1502 med sin velgjører Diego Velázquez de Cuéllar. I 1504 deltok han i massakren i Jaragua og den etterfølgende "pasifiseringen" av det vestlige Hispaniola under ledelse av Velasquez, der alle indianerne i området ble tatt til fange og encomendert til spanjolene.

I 1511 deltok han i erobringen av Cuba som nestkommanderende under den samme Velásquez de Cuéllar, som ble guvernør av Cuba. Narvaez ledet i 1513 en ekspedisjon gjennom det indre av Cuba, der også Bartolomeo de las Casas deltok som feltprest. Han beskrev senere i sine skrifter massakrer og bestialiteter mot fredelige indianerne som sjokkerte ham.

Etter at Hernán Cortés var blitt sendt til Mexico for å erobre Aztekerriket i 1519 på vegne av Velásquez, og det kom for en dag at Cortés hadde overtatt prosjektet på egne vegne, ble Narvaez sendt til Mexico som leder for en ny, godt utstyrt ekspedisjon med 1000 mann for å straffe Cortés. Cortés lyktes imidlertid i å utmanøvrere Narvaez og få alle over på sin side. Siden deltok Narvaez under Cortéz i erobringen av Aztekerriket.

Han er deretter kjent som leder av Narváez-ekspedisjonen fra 1527. Hensikten var å erobre Florida for den spanske tronen. På samme måte som Cortéz forrådte han Velasques ved å la seg utrope som guvernør av Florida etter at de hadde gått iland på vestkysten av Florida i april 1528.  Ekspedisjonen var imidlertid mislykka, bare fire av de rundt 600 deltakerne overlevde, etter mange og harde prøvelser. Narvaéz var ikke blant dem. Han døde da båten han var i ble knust i en storm  utenfor Galveston i Texas i et forsøk på å nå Mexico.

## Referanser
Slaget ved Les Cèdres

**Slaget ved Les Cèdres** (engelsk: *the Cedars*) var en serie trefninger som skjedde under den amerikanske uavhengighetskrigen, 15.–16. mai 1776 ved Fort Cedars, 48&nbsp;km vest for Montréal, Canada. 

Den amerikanske garnisonen ble vanligvis ledet av oberst Timothy Bedel, men som i tidspunktet for slaget var syk og var borte fra sin post for å bli frisk ved Lachine. Under kampen ble den amerikanske styrken ledet av major Butterfield. Den amerikanske styrken var på rundt 400 menn og overgav seg til styrke fra British Army som bestod av det 8. fotregimentet og allierte irokesere som totalt var på 650 menn, og av disse var rundt 500 irokesere. 

Til å begynne med ble skylden for nederlaget lagt på Bedel av Benedict Arnold. Resultatet var at Bedel ble fjernet fra sin post. Men etter at Arnold hoppet av til britene, ble Bedel gjeninnsatt og fikk til slutt tittelen som generalmajor og ledet New Hampshires milits. 

Etter overgivelsen av Cedars ble noen amerikanske fanger raskt utvekslet mot britiske soldater som ble tatt i beleiringen av Fort St. Jean. Men et antall krigsfanger fra Connecticut ble fengslet på britiske fangeskip som var ankret opp i Wallabout Bay i New York Harbor. Majoriteten av disse troppene tjente i et regiment ledet av oberst Charles Burrall. Disse fangene ble holdt i mer enn et år før de ble utvekslet. Dødsratene ombord i disse skipene var nærmere 40&nbsp;% og ble fremprovosert gjennom lite eller ingen mat, forferdelige forhold og sykdom (blant annet kopper dysenteri).

## Litteratur
*Metzger: *Prisoners in the American Revolution*,the Loyola University Press,1962, Chicago.

## Eksterne lenker
* Slaget ved Cedars
Barnsley (distrikt)

**Barnsley** er et administrativt distrikt i South Yorkshire i England. Administrasjonssenteret er byen Barnsley. Siden South Yorkshire i 1986 avskaffet grevskapsrådet er distriktet selvstyrt, på linje med en enhetlig myndighet. 

Distriktet ble opprettet i 1974 ved av bydistriktene Barnsley, Cudworth, Darfield, Darton, Dearne, Dodworth, Hoyland Nether, Penistone, Royston,Wombwell og Worsborough samt Penistone landdistrikt, og deler av Hemsworth og Wortley landdistrikter ble slått sammen. Distriktet dekker et areal på 329,05 km² og hadde 231&nbsp;221 innbyggere i 2011.

Motorveien M1 går rett gjennom distriktet. Den vestlige delen er for det meste landsbygd, mens den østlige er urban og industrialisert. Omkring ni tideler av befolkningen bor i den østlige delen. 9&nbsp;% av distriktet tilhører nasjonalparken Peak District. 

## Steder i distriktet
* Ardsley, Athersley
* Barugh, Barugh-Green, Billingley, Birdwell, Bolton upon Dearne, Brierley
* Carlecotes, Carlton, Cawthorne, Cubley, Cudworth
* Darfield, Darton, Dodworth, Dunford Bridge
* Elsecar
* Gawber, Gilroyd, Goldthorpe, Great Houghton, Grimethorpe
* Haigh (dels i distriktet Wakefield), High Hoyland, Higham, Honeywell, Hood Green, Hoyland, Hoylandswaine, Hoyland Common
* Ingbirchworth
* Jump
* Kendray, Kexbrough, Kingstone
* Little Houghton, Lundwood
* Mapplewell, Millhouse, Millhouse Green, Monk Bretton
* New Lodge
* Oxspring
* Platts Common, Penistone, Pilley
* Redbrook, Royston
* Shafton, Silkstone, Silkstone Common, Smithies, Staincross, Stairfoot
* Tankersley, Thurgoland, Thurlstone, Thurnscoe
* Ward Green, Wilthorpe, Woolley Colliery, Wombwell, Wortley, Worsbrough

## Referanser


## Eksterne lenker
*
Ricky Bruch

**Björn Rickard «Ricky» Bruch** (1946–2011) var en svensk friidrettsutøver som deltok i de olympiske leker 1968 i Mexico by, 1972 i München og 1976 i Montréal.

Bruch fikk sitt store gjennombrudd på midten av 1960-årene. Han konkurrerte i kulestøt og diskos, der han havnet i den ypperste verdenseliten på begynnelsen av 1970-årene. Bruch var verdens beste på trening, men lyktes aldri helt i de store mesterskapene. Karrierens høydepunkt kom i 1972, da han først tangerte verdensrekorden med et kast på 68,40 i Stockholm. Senere i sesongen tok han bronsemedalje under OL i München. Ved siden av idrettskarrieren spilte Bruch i flere filmer, og han hadde en birolle, som *Labbas*, i filmen *[[Ronja Røverdatter]]*.

Etter noen stille år på begynnelsen av 1980-tallet kom han igjen i rampelyset da han i 1984, 38 år gammel, presterte toppresultater med flere kast over 70 meter. Det lengste kastet (71,26 i Malmö, november 1984) er per 2011 fortsatt gjeldende svensk rekord, og per 1. mai 2011 nummer 9 i verden gjennom alle tider.

Bruch var etter avsluttet karriere åpen på sitt forhold til bruk av doping gjennom ulike anabole steroider og andre preparater.

Filmen *Själen är större än världen* viser Ricky Bruch som seg selv i kampen for å kvalifisere seg til 1984 års Sommer-OL i Los Angeles. Denne filmen vant **Children's Film Prize of the Nordic Film Institutes** under Lübeck Nordic Film Days i 1985.

I 1990 gav Bruch ut selvbiografien *Gladiatorens kamp*.
 
## OL-medaljer
*  1972  München – Bronse i friidrett, diskos  Sverige

## Referanser


## Eksterne lenker
* 
* 
*  Noen resultater på The-Sports.org
*  Sweedish Documentary on Ricky Bruch på JohnPowellAssociates.com
* "Ricky Bruch – En svensk Muhammed Ali" 
*  Bruch bränner alla troféer (**aftonbladet.se**) Publisert 5. mai 2006. 
* Mig fångar ingen brud Sang fra YouTube med Ricky Bruch
* Ricky Bruch i «*Svenska hjältar*» i TV4 Sveriges dokumentarserie i 2005 del 1, del 2 og del 3 fra Youtube.
* Trailer til  Anche gli angeli tirano di destro-filmen med Ricky Bruch i en av rollene.
Patrik Bodén

**Lars Patrik Bodén** (født 30. juni 1967 i Fryksände) er en tidligere svensk friidrettsutøver, tidligere verdensrekordinnehaver i spydkast.

Bodéns personlige rekord og daværende verdensrekord lyder på 89,10 m, som han kastet i Austin, Texas 24. mars 1990.

Bodén ble svensk mester sju ganger og deltok i tre VM-finaler og to OL. Hans fremste internasjonale mesterskapsresultat var bronsemedaljen fra EM 1990 i Split, Jugoslavia. Bodén ble ofte nevnt blant favorittene foran de store mesterskapene, men han lyktes aldri i å nå helt opp.

## Andre meritter
* 4.-plass i EM 1994 i Helsingfors
## Referanser


## Eksterne lenker
*
Bushidō

**Bushidō** (japansk: 武士道) er den strenge morallæren og livsstilen som gjaldt for de japanske samuraiene. Bushidō kan oversettes som «krigerens vei» på norsk. Bushidō er løselig analogt med konseptet ridderskap i middelalderens Europa. Akkurat som de europeiske ridderne hadde samuraiene ett sett moralkoder å leve etter som også var basert på en moralsk livsstil. Bushidō går ut på at en kjenner livet i hvert åndedrag en tar, i hver kopp med te, i hvert vindpust, i kirsebærtreet og i hvert liv en tar.

«Veien» i seg selv hadde sitt opphav i samuraienes moralske verdier, vanligvis en kombinasjon av nøysomhet, lojalitet, beherskelse av krigskunst, og ære inntil døden. Født innenfor ny-konfucianismen i fredstiden under Edo-tidens Japan, men bushidō var også påvirket av både shintōisme og zen-buddhisme som tillot samuraienes voldelige eksistens ved å moderere den med visdom og sinnsro. Bushidō utviklet seg mellom 1500- og 1900-tallet, diskutert av lærde som mente de bygde på en arv som gikk tilbake til 900-tallet, skjønt en del forskere har merket seg at begrepet bushidō i seg selv er «sjeldent bevitnet i førmoderne litteratur.»

Under Tokugawa-shōgunatet (også under Edo-tiden) var det en del aspekter av krigerverdiene som ble formalisert i japanske føydal lov.

Begrepet bushidō ble første gang benyttet i Japan på 1600-tallet i *[[Kōyō Gunkan]]* (en nedtegnelse av militære prestasjoner). Det kom i vanlig bruk i Japan og i Vesten etter utgivelsen av Nitobe Inazōs *Bushido: The Soul of Japan* i 1899.

## Referanser


## Eksterne lenker
*
Anders Gärderud

**Anders Gärderud** (født 1946) er en svensk tidligere friidrettsutøver. Han vant 3000 meter hinder under OL 1976 i Montréal.

Gärderuds første store mesterskap var OL 1968 i Mexico by, der han ble slått ut i forsøksheatene på 800 og 1500 meter. I de følgende årene konsentrerte Gärderud seg om 3000 m hinder, og var blant de største favorittene foran OL 1972 i München. Han var imidlertid plaget av en forkjølelse, og ble igjen slått ut i forsøket. Det samme skjedde på 5000 meter, men bare en uke senere satte han ny verdensrekord på 3000 meter hinder med tiden 8.20,8.

Under EM 1974 ble Gärderud slått på målstreken av polakken Bronisław Malinowski i hinderløpet. Året etter forbedret han verdensrekorden to ganger, først til 8.10,4, og bare seks dager senere til 8.09,8.

Karrieren kulminerte under OL 1976, da han stod øverst på seierspallen etter et spennende oppgjør med Malinowski og Frank Baumgartl. Gärderud vant på ny verdensrekord, 8.08,02. For den bedriften ble han tildelt Svenska Dagbladets gullmedalje sammen med syklisten Bernt Johansson.

## OL-medaljer
*  1976  Montréal -  **Gull** i friidrett, 3000 m hinder  Sverige

## Referanser


## Eksterne lenker
*
Tønsberg tønne

**Tønsberg tønne** er et markant sjømerke ved innseilingen til Tønsbergfjorden. Som sjømerke må dette være meget gammelt, og opprinnelig var det en påle med en tønne som markerte stedet. I dag er det en steinvarde som utgjør sjømerket. Tønsberg tønne ligger helt sørøst på Østerøya i Sandefjord kommune. Farvannet er grunt og trangt, og her kan det oppstå grov sjø selv ved moderate vindforhold.

## Eksterne lenker
* Vilhelm Møller: «Tønsberg Tønne»  Sandar historielag
* Med båt i Vestfolds skjærgård
* Bilder fra Tønsberg Tønne
Neslesommerfugl

**Neslesommerfugl** (*Nymphalis urticae* eller *Aglais urticae*) tilhører dagsommerfuglene, og er en av de mest vanlige sommerfuglene i Norge. Den overvintrende generasjonen flyr om våren og forsommeren. Den nye generasjonen klekkes i slutten av juli og flyr om sensommeren og høsten.

## Utseende
Vingespennet er mellom 4 og 5 cm. Fargene er orange, rødbrune og den har noen markerte mørke flekker i framkanten av vingene. Langs bakranden, og særlig på bakvingene, har den noen blå flekker omkranset av svart. Undersiden av vingene er mørkt brun svarte.

Aglais urticae MHNT CUT 2013 3 14 Cahors Dos.jpg|*Aglais urticae*
Aglais urticae MHNT CUT 2013 3 14 Cahors Ventre.jpg| △ *Aglais urticae*


## Levevis
Neslesommerfugl overvintrer som voksen, i uthus og garasjer, på loft i hus. Den tåler noen kuldegrader dersom temperaturendringen skjer over litt tid. Straks den første vårsolen varmer, er den på vingene, og er gjerne den «første» dagsommerfuglen om våren.

Neslesommerfugl flyr på solrike steder, i hager, enger og i skoglysninger. Tidlig om våren legger de sommerfuglene som har overvintret egg på nesleplanten (brennesle), straks den begynner å spire.

Larvene lever på nesleplanten. Når tiden er kommet for å gå inn i puppestadiet kryper den ned fra planten og prøver å finne et sted å være som puppe. Den velger ofte et stivt strå eller en gren, men like gjerne en bergvegg eller en mur. Puppestadiet varer bare noen uker.

Fil:Nymphalis urticae Aglais.JPG|Larver på nesler i Larvik
Fil:Neslesommerfugl_2.JPG|Neslesommerfugl på Blefjell
Fil:Neslesommerfugl.JPG|På Blefjell - 800 moh


## Litteratur
* Eliasson, C.U., Ryrholm, N., Holmer, M. Jilg, K. & Gärdenfors, U. 2005. Nationalnyckeln till Sveriges flora och fauna. *Fjärilar: Dagfjärilar. Hesperiidae – Nymphalidae.* ArtDatabanken, SLU, Uppsala. ISBN 91-88506-51-7
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Norges sommerfugler – Neslesommerfugl
New Super Mario Bros.

***New Super Mario Bros.*** er et todimensjonalt plattformspill utviklet og utgitt av Nintendo til Nintendo DS. Det ble først utgitt i mai 2006 i Nord-Amerika og Japan, og i Europa den påfølgende måneden. I likhet med andre todimensjonale *Mario*-spill, følger *New Super Mario Bros.* Mario som skal redde prinsesse Peach fra Bowser, Bowser jr. og deres lakeier. Mario har tilgang til flere emner som hjelper ham å fullføre oppdraget, som en sopp som gjør ham større eller en stjerne som gjør ham usårbar. Spillet strekker seg over åtte verdener med til sammen 80 nivåer.

*New Super Mario Bros* var en kommersiell suksess og fikk positive omtaler. Det fikk gunstig omtale for forbedringene det introduserte til *Mario*-serien, men kritikk for enkeltheten og likheten med tidligere spill. Det har solgt 31 millioner kopier på verdensbasis, og er det mestselgende spillet til Nintendo DS. Spillets suksess har avlet frem en serie av oppfølgere til Wii, Nintendo 3DS, Wii U og Nintendo Switch.

## Handling
Et plutselig lyn slår ned i prinsesse Peach sitt slott. Mario løper for å undersøke, dukker Bowser Jr. opp, sniker seg på prinsessen bakfra, og kidnapper henne. Når Mario innser hva som egentlig har skjedd, skynder han seg tilbake, og forsøker å følge etter Bowser Jr. Mario må deretter reise gjennom åtte verdener for å følge etter Bowser Jr. og forsøker å redde den kidnappede prinsessen.

Mot slutten av den første verden trekker Bowser Jr. seg tilbake til et stort slott, hvor faren hans, Bowser, venter på Mario ved en bro som går over en stor grop fylt med lava. Mario må derfor aktivere en knapp bak Bowser, for at broen under Bowser skal kollapse, sånn at Bowser kan falle i lavaen.

## Referanser


## Eksterne lenker
*
Servas

**Servas Open Doors** er en internasjonalt, ikke-statlig organisasjon fredsorganisasjon som er til stede i over 125 land og blir drevet av frivillige.

Organisasjonen ble stiftet av Bob Luitweiler og hans venner som en fredsbevegelse i 1949. Den drives uten økonomisk vinning verden over og består av et kulturelt nettverk med det mål å føre mennesker sammen for å bygge gjensidig forståelse, toleranse, respekt, gjestfrihet og verdensfred. Som andre fredsorganisasjoner fremmer den verdensfred ved å oppmuntre til at enkeltpersoner blir kjent med hverandre.

*Servas* betyr «å tjene» i betydning «tjene freden», på språket esperanto. Organisasjonen var opprinnelig kalt for «Peacebuilders», fredsbyggere. *Open Doors* er engelsk og betyr «Åpne dører».

Organisasjonen fungerer gjennom et nettverk av verter verden over som er gjestfrie og villige til åpne sine dører for reisende fra andre deler av verden, og via fordomsfrie reisende som ønsker å lære om det landet de besøker fra innsiden. Besøkende og verter er vanligvis intervjuet når søker organisasjonen. Reisende skriver et brev for de presenterer seg selv i en bestemt form og som er gyldig. Denne blir overrakt verten ved ankomst.

Det er over 16 000 «åpne dører» tilknyttet Servas spredt rundt i bortimot hvert eneste land i verden, men har en overvekt i den rike delen av verden. Servas har ikke vokst tilsvarende de senere år sammenlignet med andre tilsvarende organisasjoner ettersom Internett brukes i liten grad og ettersom organisasjonen har et konservativt grunnlag. For tretti år siden hadde Servas rundt 8000 medlemmer verden over, og således bare fulgt den generelle befolkningsøkningen i hvert land. Det finnes dog ingen offisiell statistikk, men for Italia alene var gjennomsnittsalderen for medlemmene 52 år og med en viss overvekt av kvinner.

## Eksterne lenker
* Servas.org 
* Servas Norge
Andreas Fliflet

**Andreas Fliflet** (født 19. mars 1965 i Bergen) er en norsk musiker (bass og sag) og komponist.

Han er utdannet ved Berklee College of Music og New England Conservatory i Boston, der han fikk lære fra Paul Bley, George Russell og Dave Holland. 

Med base i Hammerfest etablerte han i 1994 bandet LINK med Sverre Gjørvad og Tor Egil Braseth som blant annet gjorde det bra ved Barentsjazz 2006. Han leder ellers lydprosjektet *Jienat* som har flere plateutgivelser.

Fliflet har representert Norge i Nordkalottmesterskapet i sagspill (fjerdeplass, 2003). Han er bror til musikeren Gabriel Fliflet, som sammen med  Ole Hamres ga ut *Eine kleine kraftmusik*, der Andreas spilte  sag og fremførte bjeffjoik. 

Han ga bidrag til Geggen Maunos plate *Ensom Ulv* (Bølgeblækk, 2005) der han også spiller sag.  Under *Nasjonal Vedkveld* på NRK i 2013 spilte han motorsag.

Han er medforfatter på *Trollstilt* (Gyldendal, 1998), et læreverk i tradisjonsmusikk, og er per 2017 førsteamanuensis ved Universitetet i Tromsø, musikkonservatoriet. I tillegg har han vært landsdelsmusiker i Finnmark, sittet i Nordnorsk Kulturråd og vært hovedtillitsvalgt for Musikernes Fellesorganisasjon i organisasjonen Scene Finnmark.

## Referanser


## Eksterne lenker
Øystein Alme

**Øystein Alme** (født 10. august 1960) er en norsk forfatter og Tibet-forkjemper. 

Øystein Alme har, sammen med Morten Vågen, skrevet boken *[[Silenced]] - China’s Great Wall of Censorship* som ble utgitt på forlaget Amaryllis i mai 2006. Boken forteller og informerer om menneskerettigheter, ytringsfrihet og sensur i Kina og Tibet. Ifølge pressefrihetsorganisasjonen Reporters Without Borders: «this book takes the reader on a fascinating and disturbing trip behind China’s Great Wall of Censorship. It also tells the story of Voice of Tibet, the radio station China couldn’t silence.»

Boken er siden utkommet på flere språk, blant annet på Kinesisk og på Polsk http://www.gandalf.com.pl/b/glos-tybetu-za-wielkim-murem-cenzury/.

Øystein Alme er også daglig leder i radiostasjonen Voice of Tibet.

## Referanser
Allmänna Idrottsklubben

**Allmänna Idrottsklubben** (**AIK**) er Nordens største idrettsklubb og er basert i Solna, nord for Stockholm og i Stockholm. AIK konkurrerer nå innenfor fotball, ishockey, basket, bowling, bandy, håndball, boule og innebandy. Fotballaget spiller i Allsvenskan og har tolv seriemesterskap (1900, 1901, 1911, 1914, 1916, 1923, 1932, 1937, 1992, 1998, 2009, 2018) og åtte cup-gull (1949, 1950, 1976, 1985, 1996, 1997, 1999, 2009).

## Historie
AIK ble grunnlagt 15. februar 1891 av Isidor Behrens. Navnet Allmänna Idrottsklubben ble valgt fordi klubben var åpen for alle, og den viktigste idretten var friidrett, som på den tiden ble kalt «allmän idrett» på svensk. De første ti årene konkurrerte AIK i mange idretter som fekting, skøyter, sykkel, bryting, friidrett, turn og dragkamp! I 1896 spilte AIK fotball for første gang, og alt i 1900 vant klubben sitt første svenske mesterskap i fotball.

AIK begynte å spille bandy i 1905, og vant sitt første svenske mesterskap fire år senere. Bowling ble startet i 1910. De første forsøkene med ishockey ble gjort i 1921, men bare to kamper ble spilt om våren før isen smeltet. Det første svenske mesterskapet ble vunnet i 1934. Siden «Allsvenskan» startet i 1924 har AIK vært en av Sveriges mest fremgangsrike klubber, og AIK har spilt i Allsvenskan alle år utenom fire.

1930-tallet var AIKs mest fremgangsrike tiår. Fotballaget ble svenske mestere i 1932 og 1937, og ishockeylaget ble svenske mestere i 1934, 1935 og 1938. I 1940-, 1950- og 1960-årene var det derimot de mindre grenene i AIK som håndball, kunstløp, bowling, badminton og tennis som var de mest fremgangsrike med mange svenske mesterskap.

1970-tallet var kvinnenes tiår i AIK. AIK opprettet damelag i fotball, bandy og bowling. 1974 ble Sveriges konge, Carl XVI Gustaf, AIKs beskytter og første æresmedlem. Ishockeylaget vant to nye mesterskap i 1982 og 1984, mens fotballaget vant Allsvenskan (men ikke det svenske mesterskapet, som ble avgjort i et sluttspill) og den svenske cupen i 1985. I 1992, etter 55 lange år, ble AIK endelig svenske mestere i fotball igjen. I 1996, 1997 og 1999 vant AIK den svenske cupen og i 1998 ble AIK igjen svenske mestere. AIK-laget som hevdet seg best på 1990-tallet er likevel damenes bandylag, som har vunnet fem svenske mesterskap.

## Kuriosa
*Det nåværende AIK-merket ble skapt av Fritz Carling i 1898. Merket vant utmerkelsen «verdens vakreste merke» i en konkurranse i London. Deltagere i konkurransen var mange fotballklubber fra England, Spania, Italia og Frankrike.
*På 1920-tallet ble kallenavnet «Gnaget» skapt. Grunnen til dette var at fargen på de svarte draktene etter all vask ble mer og mer grå og liknet fargen på rotter. AIK supportere kalles ofte for «Gnagere».

## Se også
*AIK Fotboll

## Eksterne lenker
* AIK – offisiell side
Anne Margrethe Hausken Nordberg

**Anne Margrethe Hausken Nordberg** (født 1976) er en norsk orienteringsløper.

Hun er født og oppvokst på Karmøy, er utdannet farmasøyt og er seniorrådgiver i bransjeforeningen  Legemiddelindustrien (LMI).

## Orienteringskarriere
Hausken Nordberg har gull i VM, EM og i en rekke internasjonale klubbstafetter. Hun løper for Nydalens Skiklub. Tidligere har hun representert både Halden Skiklubb og Bækkelagets SK. Med Bækkelagets SK har hun bl.a. vunnet seks NM-gull i stafett.

Hun løp sitt siste VM i 2019, men konkurrerer fortsatt (2026) for Nydalen og tok NM nr. 40 i 2025. 

Tilbake i 2005 tok hun VM-sølv på sprintdistansen og på stafetten. Samme år kom hun på tredjeplass i sammendraget i verdenscupen. I 2008 tok hun sine første gull i internasjonale mesterskap med EM-gull i både sprint og langdistanse. På VMs åpningsdag gikk hun til topps i sprinten. I 2009 løp hun for det norske laget som vant VM-gull i stafett. Laget som gikk til topps i ungarske Miskolc besto av Betty-Ann Bjerkreim Nilsen, Hausken selv og ankerkvinne Marianne Andersen.

I 2006 ble hun valgt til leder i Olympiatoppens utøverkomité etter skiskytteren Halvard Hanevold. Hun var den første utøveren fra en ikke-olympisk idrett som bekledde dette vervet.

I 2013 tok hun gull på VM-stafetten sammen med Heidi Østlid Bagstevold og Mari Fasting.

Under VM i 2015 var hun ankerkvinne da Norge tok sin første mesterskapsmedalje i sprintstafett. Sammen med Elise Egseth, Håkon Jarvis Westergård og Øystein Kvaal Østerbø løp hun inn til en historisk sølvmedalje. Det ble også sølvmedalje på stafett sammen de andre gulljentene fra 2013-VM. På begge stafettøvelsene i Skottland var det Danmark som ble for sterke.

Hun har vunnet O-Ringen sammenlagt ved to anledninger i 2008 og 2015.

Hausken er medlem av Olympiatoppens utøverkomité og ambassadør for Right To Play.

## Personlig
Hun er gift med orienteringsløperen Anders Nordberg og er bosatt i Oslo. Sammen har de tre barn. Den tidligere friidrettsutøveren Veslemøy Hausken er hennes eldre søster.

## Meritter
* 2016: VM-bronse langdistanse
* 2016: EM-sølv langdistanse
* 2015: VM-sølv stafett
* 2015: VM-sølv sprintstafett
* 2013: VM-gull stafett
* 2008: Vinner av Verdenscupen i orientering
* 2008: VM-gull sprint
* 2008: EM-gull langdistanse
* 2008: EM-gull sprint
* 2007: VM-bronse stafett
* 2005: VM-sølv stafett
* 2005: VM-sølv sprint
* 2005: Gull nordisk mesterskap, sprint

### Verdenscupseire

## Medaljer i norske mesterskap

## Andre idretter
Hausken drev tidligere også med skiorientering og friidrett. I 1996 deltok hun på den norske laget som tok stafett-gull i junior-VM i skiorientering sammen med Kristin Uggen og Stine Kirkevik. Hun tok også en individuell sølvmedalje på den klassiske distansen samme år, samt stafett-sølv i 1994.

På friidrettsbanen har hun bl.a. sølv (3000 m) og bronse (1500 m) fra junior-NM. Hun deltok også på Tjalves vinnerlag i Holmenkollstafetten i 2003 og 2005.

## Referanser


## Eksterne lenker
* 
* Hauskens hjemmeside
Silenced

***Silenced – China’s Great Wall of Censorship*** er en bok skrevet av nordmennene Øystein Alme og Morten Vågen. Boken ble utgitt på forlaget Amaryllis i mai 2006.

Boken forteller om menneskerettigheter, ytringsfrihet og sensur i Kina og Tibet. Pressefrihetsorganisasjonen Reporters Without Borders sier følgende om boka: «this book takes the reader on a fascinating and disturbing trip behind China’s Great Wall of Censorship. It also tells the story of Voice of Tibet, the radio station China couldn’t silence.»

Ifølge forlagssentralens informasjonstjenester handler boken om media, sensur og menneskerettigheter i Kina og Tibet. Den forteller om hvordan sensurinstansene opererer i Kina, om hvorfor ikke kinesiske myndigheter tolererer kritiske stemmer, og om hvorfor de i stor grad slipper unna internasjonal fordømmelse. Boken tar for seg de nye utfordringene sensurregimet i Kina står overfor, ikke minst med tanke på ny teknologi og kommunikasjonsmidler som mobiltelefoni og Internett.

Boken har siden kommet ut på flere språk, blant annet på kinesisk og på polsk http://www.gandalf.com.pl/b/glos-tybetu-za-wielkim-murem-cenzury/.

## Referanser
Hallgeir

**Hallgeir** eller **Halgeir** er et norrønt mannsnavn. I likhet med mange andre navn fra denne tidsperioden har navnet en gitt betydning: «hall» betyr *stein* eller *helle*, eller *hus, heim*, lik gl.eng «hall» som betyr *gods* – mens «geir» betyr *spyd*. Trolig kan det oversettes «en som beskytter heimen med spydet sitt».

## Utbredelse
Hallgeir er i dag et sjeldent navn. Det er lite brukt utenfor Norge.

Tabellen nedenfor gir en detaljert oversikt over populariteten til navnet Hallgeir i noen av de landene hvor statistikk er tilgjengelig.

## Kjente personer med navnet
* Hallgeir Brenden, OL-vinner i langrenn
* Hallgeir H. Langeland, Stortingspolitiker (SV)
* Hallgeir Kvadsheim
* Hallgeir Engebråten, OL-vinner på skøyter

## Referanser


## Eksterne lenker
*
Serafer

**Serafer** er en kategori engler omtalt i Bibelen, der deres hovedoppgave er å lovsynge Gud. 
 
## Etymologi
Det hebraiske ordet *serafim* (hebraisk: ) er et flertallsord av **saraf* (som ikke forekommer i Bibelen) med betydningen «brennende», fra verbet *seraf* («det brant»).  I Bibelen brukes det ellers om giftslanger, «serafslanger», i *[[Jesajas bok]]* 14,29: «*For av slangens røtter kommer en giftig orm, og frukten blir en flygende seraf*» og 30,6: «*[[hoggorm]] og flygende serafslanger*» og i 4. Mosebok 21,6: «*Da sendte Herren serafslanger inn blant folket. De bet [[israelitt]]ene, og mange av dem døde.*»

## Bibelens beskrivelse
Serafene nevnes flere steder i Bibelen:
* *Jesajas bok 6:2*: «*Serafer stod omkring ham. Hver av dem hadde seks vinger. Med to dekket de ansiktet, med to dekket de føttene, og med to holdt de seg svevende.*» Her minner serafene om den mesopotamiske Ningisjzida («det gode treets herre»), fruktbarhetsgud i slangeskikkelse og vernegud for kong Gudea av Lagasj.
* *Jesajas bok* 6:6: «*Da fløy en av serafene bort til meg. I hånden hadde han en glo, som han hadde tatt med en tang fra [[alter]]et.*»

Serafene beskrives i *Jesajas bok* 6:2 som himmelvesener med seks vinger. De vokter paradiset og Guds trone, og må dermed tilhøre englenes innerkrets. Kjerubene ligner, men beskrives som utstyrt med bare ett par vinger.

Esekiel beskriver «*fire levende skapninger*» rundt Guds trone. Det står lys om dem, «*som fakler så de ut. Ilden beveget seg fram og tilbake mellom dem, det blinket og lynte av den*.»

*Jesajas bok* 6:3 forteller at «*serafer sto overfor* [Gud]», og ropte «*Hellig, hellig, hellig er Herren, Allhærs Gud. All jorden er full av hans herlighet*.» Deres fremste oppgave er lovsang. Når ordet «hellig» står tre ganger, er det for å uttrykke det fullkomne. Mennesker er ikke hellige på den måten; hellighet er den guddommelige egenskapen som skiller Gud fra menneskene, slik det sies i Hoseas 11,9: «*For jeg er Gud og ikke et menneske, hellig midt iblant dere.*» Serafenes tredobbelte «hellig» er opphavet til *[[trisagion|trishagion]]* i nattverdsliturgien vår. I oldkirken ble *trishagion* iblant tolket som «en profeti» om treenigheten.

## Kultur
Serafer brukes som symbol og motiv i allegorier, emblemer og våpenskjold. De har gitt navn til den svenske Serafimerordenen som har serafer i ordenskjedet.

## Referanser


## Litteratur
*Hellemo, Geir; *Guds billedbok, virkelighetsforståelse i religiøse tekster og bilder*, Oslo 1999 ISBN 82-530-2034-1
*Nes, Solrunn; *Mysteriets formspråk*, Bergen 2000 ISBN 82-419-0266-2 s. 93

## Eksterne lenker
* De hellige verneengler, Katolsk.no
* ''StarDust om engler''
* ''Det himmelske hierarki'' 
* Stanford Encyclopedia of Philosophy
Tone Åse

**Tone Åse** (født 24. februar 1965) er en norsk sanger fra Bergen. Hun er ansatt som professor ved Institutt for musikk (NTNU).

Etter endt lærerutdanning studerte hun klassisk sang ved Trøndelag musikkonservatorium og i Tromsø, og tok hovedfag ved Jazzlinja (NTNU) (2007).

Hun ble med i Kvitretten (1991) som ga ut to plater, og med Eldbjørg Raknes har hun fortsatt samarbeidet derfra. Åse overtok Sosialistisk Kor i Trondheim (1994), er også delaktig i Trondheim Voices, samt har opptrådt med Trondheim Jazzorkester. I Live Maria Roggens «Liveband» har hun medvirket (2006), og med Ingrid Storholmen fremførte hun «Samtalen» på Olsokdagene 2006.

Hun leder kvartetten BOL med ektemannen Ståle Storløkken (piano), Tor Yttredal (saksofon) og Tor Haugerud (trommer) (*Silver sun*, Curling Legs, 2001); i ny trioform (Yttredal forlatt) laget de bestillingsverk til Trondheim kammermusikkfestival 2003. Senest opptrådte de på Varangerfestivalen 2006.

Åse og ektefelle Ståle Storløkken er foreldre til musikerne Emil Storløkken Åse (gitar) og Amund Storløkken Åse (vibrafon). 

## Referanser


## Eksterne lenker
* 
* 
*
AIK Fotboll

**AIK Fotboll** er AIKs fotballavdeling. AIK (*Allmänna Idrottsklubben*) er et svensk idrettslag, stiftet i 1891 i Stockholm. Idrettslagets fotballavdeling ble stiftet i 1896. Fotballaget AIK spiller hjemmekampene på Friends Arena i Solna, Stockholm.

AIK, som ble svenske seriemestre siste gang i 2018, og pr 2020 tredje øverste lag på Allsvenskans maratontabell. Klubben innehar rekorden for flest sesonger på rad på øverste nivå i svensk fotball. AIK spilte kvartfinale i Cupvinnercupen i 1996/97, kvalifiserte seg for gruppespillet i henholdsvis UEFA Champions League 1999/2000 og UEFA Europa League 2012/13. AIK er medlem av Stockholms Fotballforbund.

## Allsvenskan 2025

## Spillerstall
Oppdatert 26. november 2024.

### Utlånte spillere

## Referanser


## Eksterne lenker
*
Omar Gooding

**Omar Gooding** (født 19. oktober 1976 i The Bronx i New York City i New York) er en amerikansk filmskuespiller. Han ble først kjent etter å ha spilt komedien *[[Ghost Dad]]*. Siden den gang har han spilt i en *[[Baby Boy]]*, *[[The Ernest Green story]]*, og *[[Smart Guy]]*.

## Bakgrunn
Gooding ble født i The Bronx i New York City. Faren hans Cuba Gooding er også skuespiller slik som hans bror, Cuba Gooding jr., som blant annet har spilt i *[[MacGyver]]*. 

## Personlig liv
Gooding ble i 1995 arrestert for pistolbesittelse. Han ble da sittende inne i 18 måneder. Han spilte rollen som *[[Sweet Pea]]* i filmen *Baby Boy* (2001). Skuespilleren Angell Conwell spilte kjæresten hans, Kim. Da filmingen av *Baby Boy* var ferdig, ble de samboere. Han har en pitbull som heter «Xeena».

## Eksterne lenker
*
Östen Warnerbring

**Östen Warnerbring** (1934–2006) var en svensk jazzmusiker (klarinett og saksofon) og vokalist, kjent som «Östen med rösten».

## Bakgrunn
Ved siden av annet arbeid var han aktiv i Nalenbandet, debuterte på plate med *Sweet Lorraine* (1951), samt drev eget danseband, før han ble musiker på heltid i 1963. Sammen med Eva Rydberg (1943–) utgjorde han duoen «Curt og Majken» fra 1979, og var ofte å se på «Berns och Hamburger Börs» i Stockholm. 

Han representerte Sverige i Eurovision Song Contest 1967 med låten «Som en dröm», som endte på åttendeplass. I 1970-årene turnerte han med Cornelis Vreeswijk (1937–1987), Berndt Egerbladh (1932–2004) og Ernst Hugo Järegård (1928–1998).

Han ga ut nærmere 30 plater. De siste plateutgivelsene hans var *Musik vi minns* (2001), *18 bästa* (2002), og i 2003 *Piraten, [[Bombi Bitt och jag]],* med tekster av Fritiof Nilsson Piraten, sammen med Jan Andren trio.

I 1993 var han gjest hos Rune Larsen i TV-programmet *Casablanca*. Samme høst gjestet han Vidar Lønn-Arnesen i programmet *[[Da Capo!]].* Han ble i 1996 kåret av *[[Aftonbladet]]* til Sveriges mest populære sanger. 

Han døde på Gran Canaria i Spania i 2006 på et hotell der han underholdt.

## Referanser


## Eksterne lenker
* 
* 
* 
* warnerbring.com
Sune Nordgren

**Sune Nordgren** (født  8. mars 1948 i Lund) er en svensk museumsmann. Han var direktør for Nasjonalmuseet for kunst, arkitektur og design 2003&ndash;2006. Han har tidligere bl.a. vært direktør ved Baltic Centre for Contemporary Art i Gateshead i England.

Nordgren ble født i Lund, men vokste opp i Åhus i Skåne. Mellom 1970 og 1974 utdannet han seg ved Grafikskolan Forum i Malmø og arbeidet i nærmere ti år som kunstner, formgiver og illustratør. I 1975 startet han sammen med sin kone Marianne kunsttidsskriftet *Kalejdoskop* og tre år senere, i 1978, Kalejdoskop Förlag. Han har også arbeidet som kunstkritiker for *Sydsvenskan*, *Dagens Nyheter* og i radiokanalen P1 for Sveriges Radio. Fra 1986 til 1989 ledet han flere kunstprogrammer for Sveriges Television. I 1990 ble han så sjef for Malmö Konsthall, og seks år senere, i 1996, direktør for *International Artists' Studio Program in Sweden* i to år. I 1998 ble han sjef for og fikk ansvaret for å bygge opp Baltic Centre for Contemporary Art i Gateshead. Han ble utnevnt til direktør for det norske Nasjonalmuseet i 2003, og fikk ansvaret for sammenslåingen av Arkitekturmuseet, Kunstindustrimuseet, Museet for samtidskunst, Nasjonalgalleriet og Riksutstillingene til en felles institusjon.

Nordgrens tid som direktør for Nasjonalmuseet har vært omdiskutert. I norske aviser er han blitt anklaget for manglende kunstfaglig kompetanse, spesielt for å kunne lite om norsk kunsthistorie. Han er dessuten blitt kritisert for store underskudd, for samarbeidsproblemer, og for å ta all kritikk personlig. En av Nasjonalmuseets utstillinger måtte stenge på grunn av bemanningssituasjonen. En av hans fremste kritikere har vært tidligere kulturminister Lars Roar Langslet. Nordgren ga senere til kjenne at han ikke visste at Langslet hadde vært kulturminister.

Da han annonserte sin avgang, uttalte Nordgren selv til Aftenposten at «kritikken har vært sterk og til tider så personrettet at jeg av og til har følt meg demonisert, men dette er ikke grunnen til at jeg har valgt å si opp stillingen.»

## Referanser


## Eksterne lenker
* 
*